
Balatonvilágos Község Önkormányzat Képviselő-testületének

2025. júniusi soros, nyílt ülésére 

Tárgy: Az érdekeltségi juttatás rendjéről szóló önkormányzati rendelet megalkotása.
Előterjesztő: Dr. Boda Zsuzsanna jegyző
Előkészítette: Siófoki Közös Önkormányzati Hivatal Balatonvilágosi Kirendeltsége
Tisztelt Képviselő-testület!
Az Állami Számvevőszék „Az önkormányzatok helyi adóztatási tevékenységének ellenőrzése - Ingatlanadóztatás” című ellenőrzése során tett megállapításai többek között az alábbiakat tartalmazták: 

„Jó gyakorlat továbbá, olyan önkormányzati rendelet alkotása, amely növeli az adóigazgatási feladatokat ellátó tisztviselők beszedési, végrehajtási, adóellenőrzési tevékenység-végzésben való érdekeltségét. Egy ilyen rendelet a különféle hatósági intézkedések nyomán befolyó bevétel egy részére fogalmazhat meg – külön döntés esetén – forrást a többlet-munkát végző adótisztviselők premizálására. A befolyó bevételi többlet javítja az önkormányzat pénzügyi helyzetét, továbbá elősegíti az adófizetési hajlandóságot.”
A jelentés alapján készült intézkedési terv tartalmazza az érdekeltségi célú juttatásra vonatkozó rendelet megalkotásának feladatát. Az esetleges bérfeszültségek elkerülésére azon feladatkörökre is tartalmaz juttatási lehetőséget, melyek szintén tartalmaznak többletbevétel beszedési lehetőségeket. 

A kirendeltség a fentiek értelmében előkészítette a rendelet tervezetet, mely az előterjesztés melléklete.
A Magyarország helyi önkormányzatairól szóló 2011. évi CLXXXIX. törvény 50. § értelmében a rendelet megalkotásához minősített többség szükséges. 

Az előzetes hatásvizsgálat eredményéről szóló tájékoztatást a jogalkotásról szóló 2010. évi CXXX. törvény 17. § (1)-(2) bekezdései alapján az alábbiakban adom meg:

Rendelet-tervezet címe: Balatonvilágos Község Önkormányzat Képviselő-testületének …./2025.(.) önkormányzati rendelete az érdekeltségi juttatás rendjéről

Rendelet-tervezet valamennyi jelentős hatása, különösen

Társadalmi, gazdasági hatás: a rendelet megalkotása számottevő társadalmi, gazdasági hatással nem jár.
Költségvetési hatás: költségvetési hatása ösztönző hatása miatt jelentkezhet.

Környezeti, egészségügyi hatás: a rendelet megalkotása környezeti és egészségügyi következményekkel nem jár.

Adminisztratív terheket befolyásoló hatás: a feladat adminisztratív többlet teherrel jár.

A jogszabály megalkotásának szükségessége, a jogalkotás elmaradásának várható következményei: a feladatra vonatkozóan a rendeletmódosítás megalkotásának elmaradása egyéb következménnyel nem jár.

Egyéb hatás: további hatás nem várható.

A rendelet alkalmazásához szükséges személyi, szervezeti, tárgyi és pénzügyi feltételek: rendelkezésre állnak.

Általános indokolás

Az érdekeltségi juttatás rendjéről szóló önkormányzati rendeletet tartalmazza a tervezet. 

A rendelettervezet részletes indoklása

Az 1. §-ához

Az értelmező rendelkezéseket, fogalmi meghatározásokat tartalmazza. 

A 2. §-ához

Az Adóügyi anyagi érdekeltség forrása és létrejöttének feltételei t tartalmazza. 
A 3. §-ához

A működési és sajátos működési bevételek anyagi érdekeltségi célú juttatás forrásait és létrejöttének feltételeit tartalmazza.

A 4-7. §-ához

Az anyagi érdekeltségi célú juttatások kifizetésének rendje, és a nyilvántartás szabályait tartalmazza. 
A 8. §-ához

A Rendelet hatálybalépésére vonatkozó rendelkezést tartalmazza.

Kérem a képviselő-testületet az előterjesztés megvitatására, az alábbi rendelet tervezet elfogadására, az önkormányzati rendelet megalkotására. 

Balatonvilágos, 2025. június


Dr. Boda Zsuzsanna



jegyző

Balatonvilágos Község Önkormányzata Képviselő-testületének …/2025.(.) önkormányzati rendelete
az érdekeltségi célú juttatásról

[1] Balatonvilágos Község Önkormányzata Képviselő-testülete célja, hogy az anyagi érdekeltség ösztönözze a feladatokat ellátókat a szakszerűbb, eredményesebb, felelős munkavégzésre, valamint a költségvetésben meghatározott bevételek az előirányzatokat meghaladóan teljesüljenek. 

[2] Balatonvilágos Község Önkormányzata Képviselő-testülete a helyi adókról szóló 1990. évi C. törvény 45. §-ában kapott felhatalmazás alapján, Magyarország helyi önkormányzatairól szóló 2011. évi CLXXXIX. törvény 13. § (1) bekezdés 13. pontjában meghatározott feladatkörében eljárva a következőket rendeli el:

1. Értelmező rendelkezések

1. § E rendelet alkalmazásában:

1. tartozás: az önkormányzat költségvetése javára megállapított, az esedékesség időpontját követő 30. napig meg nem fizetett adó vagy működési célú követelés összege.

2. módosított előirányzat: a tárgyévi önkormányzati költségvetési rendeletben tervezett helyi adó (építmény-és telekadó, valamint magánszemély kommunális adója) bevételek összege.

3. adóhiány: az adózó terhére megállapított adókülönbözet.

4. adóbírság: adóhiány esetén kiszabható bírság.

5. mulasztási bírság: az önkormányzat számára teljesítendő, jogszabályban meghatározott adókötelezettség megszegése miatt kiszabható bírság.

6. múlt évek korrigált hátralékának összege: az ASP adónyilvántartó program zárási összesítőjében szereplő múlt évi helyi adóhátralék összege, csökkentve ugyanezen adónemek tekintetében a múlt évi:

a) nem esedékes hátralék,

b) a felszámolás, csődeljárás, valamint végelszámolás alatt álló, adó megfizetésére kötelezett gazdasági társaságokkal szemben benyújtott hitelezői igények,

c) a behajthatatlanság címén nyilvántartott hátralékok, és

d) az elévült hátralékok

összegével.

2. Adóügyi anyagi érdekeltség forrása és létrejöttének feltételei

2. § (1) Az anyagi érdekeltség forrása a beszedett:

a) adótartozás összegének 20%-a,

b) késedelmi pótlék-, adóbírság-, mulasztási bírság- és végrehajtási költség tartozás összegének 30%-a, és

c) az utólag feltárt, valamint az adóellenőrzés során jogerősen megállapított beszedett adóhiány összegének 30%-a.

(2) Anyagi érdekeltségi célú juttatás akkor fizethető, ha

a) a múlt évek korrigált hátralékának záró összege legalább 5% csökkenést mutat a nyitóállományhoz képest, és

b) az év végi módosított előirányzat legalább 100%-ban teljesül.

3. A működési és sajátos működési bevételek anyagi érdekeltségi célú juttatás rendje

3. § (1) Az anyagi érdekeltség forrása a beszedett többlet:

a) közterülethasználati díjak, 

b) bírságok,

c) bérleti díjak,

d) államháztartáson kívüli hitel, kölcsön visszatérülések, 

e) kamatbevételek, 

f) egyéb bevételek

legfeljebb 30 %-a.

(2) Anyagi érdekeltségi célú juttatás akkor fizethető, ha

a) a múlt évek korrigált hátralékának záró összege legalább 5% csökkenést mutat a nyitóállományhoz képest, és

b) az év végi módosított előirányzat legalább 100%-ban teljesül.

4. Az anyagi érdekeltségi célú juttatások kifizetésének rendje, és a nyilvántartás szabályai

4. § Anyagi érdekeltségi célú juttatásban részesíthető köztisztviselők körét a jegyző adóügyi érdekeltségi juttatás esetén a helyi adókról szóló 1990. évi C. törvény 45. § alapján, működési érdekeltségi juttatás esetén az érintett köztisztviselők feladatköre alapján állapítja meg.

5. § (1) Anyagi érdekeltségi célú juttatásként történő kifizetések összegét évente egy alkalommal, adóévet követő év május 31-ig, az éves zárások után, a polgármesterrel egyetértésben a jegyző állapítja meg az elvégzett munka és az egyéni teljesítmények értékelése, valamint a bizonylatokkal igazolt befolyt bevételek alapján.

(2) Az adóhatáskör címzettjének anyagi érdekeltségi célú juttatását a polgármester állapítja meg.

(3) Az érdekeltségi összeg felső határa az abban részesíthető köztisztviselő éves bruttó illetményének 100%-a.

(4) A rendeletben foglalt juttatás pénzügyi fedezetét a képviselő-testület az éves költségvetésében biztosítja.

(5) A tárgyévben nyugdíjba távozó, vagy terhességi-gyermekágyi segélyen, GYES-en, egyéb okból tartósan távollévő dolgozó legfeljebb az utolsó munkában töltött napig, feladatai időarányos teljesítésének arányában kaphat juttatást.

(6) A képződött többletbevétel a fedezete a juttatásnak és a munkáltatót terhelő járulékoknak is. 

(7) Érdekeltségi juttatásban az részesülhet, aki legalább 12 hónap jogviszonnyal rendelkezik a Siófoki Közös Önkormányzati Hivatal Balatonvilágosi Kirendeltségén a kifizetés időpontjában.

6. § Az érdekeltségi célú juttatás forrásai esetén a forrásokról jogcímenként vezetett nyilvántartás alapján az adóhátralékból, a feltárt adóhiányból, valamint azok pótlékaiból és a mulasztási bírságból tárgyévben pénzügyileg teljesített bevétel összege megállapítható. A nyilvántartás részét képezi az adott bevételeket alátámasztó iratok másolata.

7. § A működési és sajátos bevételek nyilvántartása a bevételi analitikák, melyek biztosítják a főkönyvi számlákkal az egyezőséget. 

5. Záró rendelkezések
8. § Ez a rendelet 2025. július 1-jén lép hatályba.
9. § A rendelet rendelkezéseit a 2025. évi költségvetés végrehajtásának elfogadását követően kell alkalmazni.


Takács Károly
Dr. Boda Zsuzsanna


polgármester
jegyző

(A rendelet kihirdetésének napja: ………………………)

